Mikið hefur verið að gerast í ferjumálum hjá Sæferðum í Stykkishólmi síðustu dagana . Pétur Ágústsson framkvæmdastjóri Sæferða segir að fyrir tæpri viku hafi forsvarsmenn fyrirtækisins talið sig hafa gengið frá kaupum á hollenskri ferju með um 50% meiri flutningsgetu en núverandi Baldur . Þegar til kom fengu hollensku aðilarnir ekki að selja ferjuna þannig að kaupin gengu til baka . Pétur og hans fólk hjá Sæferðum höfðu þá skjótar hendur . Þar sem vitneskja var um ferju til sölu í Noregi var gert kauptilboð í hana . Fólk frá Sæferðum er þessa dagana í Noregi að skoða ferjuna en tilboðið var gert í hana óséða . Nokkrir dagar eru til stefnu í að staðfesta tilboðið og ganga frá kaupum fyrir forsvarsmenn Sæferða . „ Þessi ferja er mun stærri en Baldur og okkur er farið að liggja á með að kaupa nýja ferju þar sem við erum þegar komnir með kaupanda að Baldri , “ sagði Pétur Ágústsson í samtali við Skessuhorn í dag . Þess má geta að frétt í Morgunblaðinu í dag um kaup á hollenski ferju er röng . Pétur segir nauðsynlegt að kaupa stærri ferju , þar sem Baldur anni ekki lengur flutningunum yfir hásumarið . Þá hafi þungaflutningar aukist ekki síst frá suðurfjörðum Vestfjarða og útlit fyrir aukningu á þeim sem og bílum og fólki við aukna komu erlendra ferðamanna til landsins . „ Þetta sumar fer vel af stað hjá okkur og þegar orðin mikil umferð . Það er eiginlega brjálað að gera hjá okkur og við erum full bjartsýni fyrir komandi ferðamannasumar , “ segir Pétur hjá Sæferðum .